
UTEMELJITELJICA 
ZAVODA « CANAL AI SERVI » U VENECIJI 
UMRLA NA GLASU SVETOSTI 3. LISTOPADA 1887. 


S dopuštenjem crkvenih vlasti 


Bio sam zamoljen, da pregledam rukopis ovog 
kratkog, ali divnog životopisa, i da napišem pred- 
govor. Jedino, što manjka ovom životopisu, jest to, 
da bude malo opširniji i da nam dade dulje vremena 
i više prilike proboraviti i uživati u perivoju ove 
bujne i prekrasne Božje duše, Po vremenu, nadamo 
se, bit će i to. Ali kratkoća u ovoj knjižici ima i svo- 
ju nesumnjivu prednost. Najprije, zgodno je, da 
prvo predstavljanje ove svete Hrvatice našoj hrvat- 
skoj javnosti bude kratko. A drugo — u ovo naše 
atomsko vrijeme, kad su Hrvati u domovini patnici, 
a izvan domovine izbjeglice, koje tumaraju svijetom 
i žure se, da se snadju i skuće, — ne bi naši ljudi 
odmah ni našli vremena za čitanje duljega životopi- 
sa, To može čekati na mirnija vremena. 

Samom ovom životopisu uistinu nije potreban 
uvod. Iako je kratak, on je rekao sve — i to i razum- 
ljivo i jednostavno i lijepo. Znamo joj ime: Ana 
Marija Marović. Znamo, odakle su joj roditelji: iz 
Dobrote, u Boki Kotorskoj. Znamo, da su joj se ro- 
ditelji radi trgovačkih probitaka preselili u Veneci- 

ju /Mletke/, pa se je tako i ona rodila u Veneciji i 
u tom sjajnom gradu, kamo toliki dolaze da osjete 
čari ovog svijeta, naša je Ana Marija tražila, našla 
i osjećala Boga i našla svoje zvanje u tome, da se s 
njime duhovno najčvršće ujedini, s Kristom trpi i 
herojski vrši glavnu kršćansku zapovijed: Ljubi Bo- 
ga i bližnjega, pa da tako radi za najslabije medju 
najslabijima, za unesrećene i zalutale djevojke, da 
se dignu, da se duhovno preporode i da se vrate kao 
korisne, prave članice u ljudsko društvo. Sve će ovo 
čitatelj naći opisano na ovih nekoliko stranica živo- 
topisa. Ali, kada već ima prostora, ja bih htio ovdje 
još nešto progovoriti, ako već ne o Ani Mariji Ma- 
rović, a ono o onom božansko mpočelu, koje je Anu 
Mariju izdignulo na moralne vrhunce. To počelo na- 
zivamo svetošću. 

Riječ « svetost » dobro je poznata u hrvatskom 
narodu. Velik broj Hrvata ima i ispravan pojam, 
što je to svetost. Još veći broj Hrvata ima samo pri- 
bližan dojam, što je to svetost. Ali velik je broj onih, 
koji u pojam ove riječi trpaju mnogo toga, što u 
svetost ne ide, ili ne ide nužno, a izostavljaju pošto- 
god, što bitno označuje pojam i stvarnost svetosti. 

Najbolje će biti, da se upustimo u opisnu ozna- 
ku svetosti. Svetost je vjerna suradnja čovjekova s 
Bogom. Svetost je, zato, neprestano čuvanje i stalan 
porast i trajno nastojanje čovjekovo da se istovetu- 
je s Božjim planovima u sebi i oko sebe pa zato da 
herojski vrši onu glavnu, temeljnu zapovijed Božju: 
Ljubi Boga nada sve, a bližnjega kao sama sebe. I 
to naravno ne u prvom redu i pogotovo ne samo 
osjećajno /jer se osjećajima ponekad ne može zapo- 
vijedati/, nego djelotvorno, jer djela, kao proizvodi 
naše odluke i volje, stoje pod našom osobnom zapo- 


vijedi. Svetost je i patnja, i to često velika patnja, 


jer se treba odricati mnogih životnih, pravih ili pri- 
vidnih, slatkiša, koje nam nudi vanjski svijet, i na 
koje nas mami naša ljudska narav. Svetost je i ne- 

prestani pogon i dinamizam — unutarnji i vanjski, 
— jer u svetosti, za vrijeme života na zemlji, nema 
još ništa tako stečeno, što ne treba budno čuvati 
i što može samo stajati, nego se svetost mora nepre- 
stano razvijati i ostvarivati i bujati; prema tome, 
ona će biti neprestani dinamizam, ili ako to nije, ona 
će se srušiti. Tu vrijedi ona: Tko ne napreduje, taj 
nazaduje /Toma Kempenac/. Svetost je i golema 
radost, svojevrsna radost, mir duše, predosjećaj 
neba. Svetost je i muka, koja sveca izgriza, jer želi 
pobjedu dobra na svakom koraku, u svakoj prilici, u 
svakoj duši, ali budući da se susreće s tolikim zlima, 
kojih ne može svladati, mora trpjeti i izjedati se. 

Svetost je po nekim čisto vanjskim oblicima 
drukčija u neuku čovjeku, a drukčija u učenoj oso- 
bi, drukčija u vojniku, a drukčija u težaku, a po dubi- 
ni, širini i visini ona je različna u djetetu, a različna 
u odrasloj osobi. Medjutim, svagdje je ona oba- 
suta istim vrlinama poniznosti, dobrohotnosti, 
razboritosti, umjerenosti, duhovne jakosti,: prave- 
dnosti, straha Božjega, prijaznosti, ljubavi prema 
Bogu i bližnjemu, kao što je to bogata kruna, ka- 
da je okićena raznim draguljima, a po veličini pri- 
lagodjena raznovrsnim opsezima okrunjenih glava. 

Svetost se prema tome ne očituje posve jedna- 
ko u svakom temperamentu: kod kolerika je zaseb- 
ne naravi, kod melanholika opet druge vrste, kod 
flegmatika ima svoje osebine, a kod sangvinika opet 
svoje. Drukčije ona izvana odsijeva u nevinu smi- 
ješku nježne djevice, a drukčije na isposničkom licu 
kartuzijanca, drukčije u potezu kojega sveta gene- 
rala, a drukčije opet kod svetog dječaka Tarzicija. 
Svetost je snaga, koja ne razara ničijega zvanja, niči- 
jeg temperamenta, ničije osobnosti /jer svaki je 
čovjek ipak zaseban pojedinac/, nego svaki cvijet 
u Božjoj bašči obradi i oplemeni u njegovoj poseb- 
nosti onako, kakav on jest, pa ga presadjuje u vje- 
čni Božji perivoj. 


Moramo misliti o svetosti. Svi smo pozvani na 
svetost. Ako ne ostvarimo barem one skromne sve- 
tosti /ili milosti/ na smrtnom času, onda ćemo pro- 
pasti. Sveti Pavao zato sve uredne kršćane naziva 
svecima i piše u svojoj poslanici: "Pozdravi mi sve 
svete tu kod vas". Misleći dakle o svetosti mislimo 
naprosto o sebi i o svojoj sudbini. 

Svetost je, prema svemu, što rekosmo, napre- 
dak u onom, za što smo stvoreni, to jest da budemo 
što bolji ljudi i što bolji kršćani, da u životu osta- 
vimo dobar trag za sobom, da što većem dijelu 
ljudi pomognemo u životnoj borbi i pomognemo 
ih na putu prema nebesima, (jer nitko sam ne ide 
ni u nebo ni u pakao), da budemo što sličniji Kristu, 
koji je od života malo uzeo, a sve je od sebe dao, — 
i da već i ovaj život po svome djelovanju pravimo 
što ugodnijim boravištem za svakog, što sličnijim 
nebu. 

To je dakle program, koji je uvijek jednako su- 
vremen i moderan i nešto, čemu nikako ne možemo 
izbjeći, kao što ne možemo izbjeći sebi, jer sebe 
svakamo nosimo, i kao što ne možemo pobjeći od 
Boga, jer je vječan i sveprisutan. 

Ne sastoji se dakle svetost ni prvenstveno, ni 
nužno, ni isključivo, ponekad i nikako, u čestu izdi- 
zanju očiju prema zvijezdama, jer Bog je svagdje 
i nije samo u galaksijama t.j.u zviježdju » Kumove 
slame «, ni u blijedu licu, ni u nakrenutoj glavi, ni 
u stalnu obaranju očiju na zemlju, ni u tome, da 
od jaka čovjeka pravi slabašna starca (svetac može 
postati i junak i borac) ili nježnu curicu, — sve- 
tost je različita kao što su različite i zvijezde: po 
sjaju, po ljepoti, ali ipak sve su zvijezde i sve 
sjaju na nebu. Svetac može biti i strog isposnik i 
oženjen čovjek i udata žena i djevičanski ljiljan i 
obraćen grješnik i nevin Alojzije, Agneza, Izidor, 


Terezija Velika i Mala, i seoska žena ili djed, kojih | 


nikad nitko ne će dignuti na čast oltara, kao i oni, 

koji zasjaju u pogodnijim prilikama i Crkva ih 
javno prizna kao blaženike i svece. 

Mi smo živjeli tisuću godina u tako nesredje- 
nim prilikama, da naš narod nije dovoljno mogao 
razviti onu mirnu, sredjenu svetost, koja bi se oči- 
tovala u više manje neprekinutu napretku duše i u 
sustavnu vanjskom djelovanju. Previše smo morali 
trpjeti, gladovati, bježati i životariti u stalnim ne- 
mirima. Ali zato smo dali onu vrstu svetosti, koja 
je izvanredno časna: davali smo živote za Boga i 
Božje stvari, postajali smo mučenici. Hrvatskih 
mučenika ima bezbroj. I to im je veća vrijednost, 
što su većinom ostali bezimeni. Svejedno: naši su, 
susrest ćemo ih; oni žive s nama, misle na nas i 
jamče, da nas Bog ne će odbaciti. 

Ali ipak u nekim mirnijim oazama evo znao se 
je i medju nama Hrvatima razviti do divne ljepote 
onaj mirniji i sustavniji tip sveca i svetice: u Leo- 
poldu Mandiću i evo u našoj dragoj Ani Mariji Ma- 
rović. Zanimljivo: obje su ove duše iz Boke Kotor- 
ske. A odanle su i blažena Hozana Kotorska i bla- 
ženi Gracija iz Mula. 

Neka Ana Marija izmoli bolja vremena i za 
Boku i za cijelu Hrvatsku. 


Rim 1965. 
Dr. D. K. 


ANA MARIJA MAROVIĆ 
(1815 - 1887) 


I Hrvati imaju zamjeran broj velikih duša, koje 
doduše nisu zapisane u službenim popisima Crkve, 
ali kao takove postoje u pobožnoj predaji naroda. 
Drugačije ne može ni biti. Koliko je samo hrvatske 
mučeničke krvi proliveno u stoljetnim borbama 
protiv Turaka! Ali upravo zbog ove naše strašne 
povijesti nije bilo moguće u potocima krvi, u ruše- 
vinama, garištima i progonstvima naći vremena i 
načina, da se sakupe potrebni dokumenti za njiho- 
vu beatifikaciju. IT najnovija progonstva: otkrit će 
mnoge Kristove svjedoke, koji su upravo zbog 
vjere izgubili svoj život. A i u rijetkim mirnim 
razdobljima — i u mjestancima naše domovine — 
uzdigle su se mnoge duše medju nama do izvan- 
rednih duhovnih visina. 

Neki su od tih naših svetih sunarodnjaka po- 
kazali svoju svetost u tudjoj zemlji ili silom prilika 
kao stanovnici drugih država kao blaženi Augustin 
Kažotić ili časni sluga Božji fra Leopold Mandić 
i naša Službenica Božja Ana Marija Marović, o 
kojoj ćemo ovdje progovoriti. 

Već samo ime otkriva hrvatsko podrijetlo ove 
nove Božje ugodnice, koja čeka beatifikaciju. A to 
je ona pokazala i svojom vrstom značaja, koji jasno 

očituje odlike hrvatske duše. Bila je to umna žena, 
jake i postojane volje. Nije prezala pred poteško- 
ćama života, a pored toga bila je puna osjećaja i 
plemenitosti. Ona je poput svetog Jeronima, bla- 
ženoga Gracija i Hozane Kotorske proslavila hrvat- 
sku Dalmaciju, a preko nje i cijelu Hrvatsku na 
putu do divne svetosti života i do slave oltara. U 
vrijeme mletačke vlasti nad Dalmacijom mnoge 
su se naše obitelji preselile u Veneciju radi prak- 
tičnih i gospodarskih probitaka. To je učinila i 
obitelj Marović iz Dobrote u Boki Kotorskoj. Ta 
je obitelj bila na glasu zbog svoje duboke pobož- 
nosti i trgovačkih sposobnosti. 

Ana se je rodila 7. veljače 1815.u Veneciji od oca 
Josipa i majke Marije rodjene Ivanović. Bila je nje- 
žne tjelesne pojave, ali vrlo živahne ćudi. Sama je 
zabilježila u svojim « Uspomenama », da je srdžba 
bila njezina najveća strast. Jedna sobarica obitelji 
Marović nadopunjuje ovako tu njezinu tvrdnju: 
« Bila je mirna jedino u crkvi ». Žestoke naravi po- 
put vjetra, koji uznemiruje kršne dalmatinske oba- 
le, ali iznutra blaga i poslušna nadahnućima Božje 
milosti. Zato je upravo upijala sve molitve, koje je 
naučila još u djetinjstvu od svoje pobožne majke. 
Najviše joj se ipak svidjao zaziv: » Isuse predobri, 
zaručniče moje duše, ljubim te i grlim «. Njezina 
živa narav mogla se je razviti vrlo opasno, da nije 
već zarana došla pod blagi utjecaj jake Božje mi- 
losti. Ona sama priznaje, da se je neko vrijeme bila 
podala taštinama života. Trajalo je to, doduše, vrlo 
kratko, a možda je to bilo i korisno za njezino bu- 
duće zvanje. » Onima, koji ljube Boga, sve se okre- 
će na dobro «. Mistične zaruke, što ih je još u svo- 
joj mladosti sklopila s božanskim Zaručnikom, na- 
dahnjivale su sve njezine kasnije pjesme, vodile 
su sve njezine ideale, njezino pisanje i njezin rad. 

Ana je postala mletačka gradjanka. Tada je 
Venecija bila još pod živim dojmovima prošloga 
sjaja nekada moćne mletačke republike. Bajoslov- 

ne palače, umjetnički spomenici, bazilika sv. Mar- 
ka sva u zlatu mozaika, raskošna duždeva palača, 
čarobne lagune i gondole, pa veličanstveni zaljev, 
gdje se je nekada vršio obred vjenčanja ove -Kra- 
ljice mora s Jadranom, sve je to djelovalo na Aninu 
dušu. No iznad svega, osvojile su je slavne vjerske 
svečanosti, koje su stoljećima bile vezane s povi- 
ješću » Serenissime «. Te svete i pobožne predaje 
te brojni mletački sveci i svećenici pomalo izgra- 
djivahu njezinu dušu. Napose je na nju djelovao 
pobožni mletački svećenik Don Daniel Canal, koji 
je u sutonu republike, kad je bezobzirni Napoleon 
pljačkao s njezinih grudi zlatne i blještave nakite, 
nastojao sačuvati barem njezine najsvetije relik- 
vije i uspomene. On se je brinuo za prehranu osi- 
romašenih gradjana i za uzgoj brojne napuštene 
djece ove nekada bogate i slavne države. Ovaj 
pobožni svećenik po izričitoj želji njezinih roditelja 
počeo se zanimati i za malu Anu, kad je imala 
istom 7 godina. On je nastojao pružiti Ani sve- 
stran kršćanski odgoj, spremiti je dostojno za prvu 
pričest i svetu potvrdu. 

Ana je u to vrijeme počela pomamno čitati pje- 
sme, drame i romane ne pitajući pritom nikoga za 
savjet; birala je štivo po svojem sudu i, moglo bi 
se reći, prohtjevu. 

Na dan svoje prve pričesti Bogu je zavjetovala 
svoje djevičanstvo, a da je nitko nije na to poti- 
cao. Napustila je dosadašnja štiva i predala se vod- 
stvu svojega posebnog duhovnog učitelja. Sada či- 
ta legende i živote svetaca. Njezine su osobite mi- 
ljenice junačke djevice, koje su pred svojim mu- 
čiteljima i napasnicima odlučno izjavljivale, da 
su izabrale zaručnika Krista. Ana piše u svojim 
Uspomenama: » Ove su djevice pokazale veće ju- 
naštvo nego razni junaci u romanima i tradicija- 
ma, i žalim, što su prošla vremena, da i ja mogu 
mučenički položiti život za Krista «. 

LJEPOTA | DOBROTA 


Pod vodstvom Don Canala Ana je snažno i 
brzo napredovala. Proučavala je talijanski i latin- 
ski jezik, čitala je stare uzorne pisce i usto poha- 
djala predavanja o slikanju i glazbi. Ovo i ovakovo 
školovanje djelovalo je vrlo povoljno na njezinu 
dušu, pa sve ono, što je počela pisati i slikati, ima- 
lo je značaj uzvišene duhovne ljepote i dobrote. 
Za takav je rad imala mnogo poticaja u nebroje- 
nim remek-djelima po raznim arhivima Venecije. 
Ana je uvijek u svojem duhovnom stvaranju ljubo- 
morno skrivala svoje ime i držala je, da je tim 
svojim radom samo ispunila svoju svetu dužnost. 
Naprotiv njezin učitelj Don Canal bio je ponosan 
zbog njezinih uspjeha i to je povjeravao prijatelji- 
ma i znancima. Prvi je to doznao patrijarh Vene- 
cije kardinal Monico, muž veoma učen. U početku 
je sumnjao u vrijednost njezinih književnih djela 
i držao je, da su to samo nevrijedni pokušaji. Možda 
je djevojka, mislio je, ostavila iglu i vreteno, da se 
iz čiste taštine dade na književni rad! No, kad je 
pažljivo pročitao njezine članke, morao je priznati, 
da su se u njezinu književnom radu najidealnije 
udružile kultura i krepost. 

Kad joj bijaše 20 godina, objavila je djelce 
» Mjesec srpanj u čast Predragocjene Krvi Isuso- 
VE «, zatim » Razgovore o životu svete Doroteje« i 

» Čudoredna pisma «. Sve je to pisano jednostavno, 
trijezno i stvarno. Napose su imale praktičnu vri- 
jednost njezine knjižice » Kršćansko stanovište o 
ženskom odijevanju «, » Pravila za kršćanski život 
djevojaka« i » Molitve i upute za valjanu svetu 
ispovijed i svetu pričest «. U djelima » Razmatranja 
o Božjoj ljubavi« i »O pravoj pobožnosti « poka- 
zala je Ana sposobnost pobožne spisateljice, dok 
su njezine » Uspomene «, koje je napisala iz poslu- 
šnosti, duhovno ogledalo unutarnjega života ove 
velike duše. I njezini slikarski radovi postigli su 
velike uspjehe. Napose slike » Mali Isus« i » Maj- 
ka Božja«, dok je » Žalosna Gospa « bila izložena 
u crkvi Maria del Pianto. Zato joj kardinal Monico 
šalje za njezin imendan ilustrirani sonet, gdje joj 
andjeo pruža zlatno pero i zlatni kist uz riječi: 
PIŠI I RIŠI! Činilo se, da je Providnost već od 
rane mladosti štitila njezine zlatne ruke, koje su 
pisanjem i slikanjem imale posvetiti mnoge duše. 
Nekoliko puta još u djetinjstvu desila joj se je 
medjutim koja nezgoda. Tako joj je ručicu pri- 
gnječio veliki ormar, drugiput teška vrata, a jed- 
nom ju je uhvatila i jača mišolovka, ali joj je ruka 
uvijek ostala nepovrijedjena. 

TEŠKOĆE | OPREKE 


Ana je već kao mlada djevojka počela pomi- 
šljati da stupi u samostan. Držala je, da bi to mo- 
rao biti kakav strog pokornički red, gdje bi ona 
mogla okajati prestupke svoje mladosti. Don Canal 
joj je savjetovao, da odloži tako veliku i važnu 
odluku, jer u njezinu životu nije bilo većih pogre- 
šaka, koje bi morala teško okajavati. Ana je me- 
djutim podvostručila svoju pobožnost i pooštrila 
način svojega života. Jela je i spavala vrlo malo. 
Njezin je život postao neprestana molitva, prou- 
čavanje i rad, bez odmora i zabave. : 

Ana je rasla i .dozrijevala. Njezini roditelji, a 
i mnogi drugi, gledali su to sa zadovoljstvom. Za- 
gledao se bio u nju ugledan mletački mladić, i nje- 
govi roditelji kod Aninih roditelja zaprosiše njezinu 
ruku. Kad joj je to majka saopćila, Ana je bez 
oklijevanja odgovorila: » Vrlo bih rado prihvatila 
ženidbenu ponudu, da nisam već prije Gospodinu 
zavjetovala svoje djevičanstvo «. Majka je zbog 


toga bila vrlo uznemirena i pobojala se je, da ne 


bi Ana još i dalje pošla. Kad je majci rekla svoj 
naum, da bi najradije pošla u samostan, našla se 
čitava obitelj u najvećoj neprilici, i majka joj ovako 
izrazi svoje negodovanje: »Radije bih te vidjela 
mrtvu, negoli u samostanu! « Don Canalu bude 
zabranjeno svako daljnje pohadjanje obitelji Ma- 

rović, a Ani često primanje svetih sakramenata i 


pohadjanje crkava. Ana je morala mjesto toga ići 
na koncerte, u kazališta, kavane i zabave. Ta je 
kušnja trajala pet godina, a u to su vrijeme dola- 
zili opet i drugi prosci. Naprotiv, što su je više silili 
da provodi bezbrižan život, Ana se sve više i odlu- 
čnije približavala Bogu. 

U to vrijeme savjetuje joj Don Canal, koji 
je nalazio načina, da očuva s njome vezu, da 
počne pisati svoje uspomene, napose svoja na- 
dahnuća, koja prima od Spasitelja za vrijeme pri- 
česti, koju bi ipak počesto primala. Ona je taj 
savjet poslušala, a da pritom nije nikada pomislila, 
da će ti povjerljivi razgovori s Bogom postati javno 
i dragocjeno svjedočanstvo njezina vrhunaravnog 
Života. Evo samo nekoliko Spasiteljevih nadahnu- 
ća: » Ja ću od tebe učiniti. ono, što buđem htio «. 
» Učinit ću te majkom mnogobrojne djece i preko 
tebe izvesti velike stvari «. A koje su to stvari? Ana 
je osjećala neizmjernu želju da se posveti Bogu 
kao žrtva za tolike uvrede, koje ljudi Bogu nanose. 
Ona je zamišljala redovničku zajednicu djevica, 
koje bi se posvetile pokori i noću molile za obra- 
ćenje grješnika. Ali u bojazni, da u tim njezinim 
planovima ne bi bilo taštine, zapita Gospodina u 
svetoj pričesti, koja je Njegova želja. Gospodin 
joj odgovori, da će je učiniti utemeljiteljicom usta- 
nove, koja će Bogu pružati zadovoljštinu za uvrede 
grješnika. On će joj označiti i vrijeme, kada će se 
to ostvariti, a dotle mora nastaviti svoj život u 
očinskoj kući. Ona je to čekala, šutjela i trpjela. 
Na neprestane Gospodinove tužbe, da Ga mnogi 
ljudi ne ljube, osnuje » Pobožno udruženje Predra- 
gocjene Krvi«, u koje je za kratko vrijeme pri- 
stupilo više od 3000 osoba. Ona je molitvom i poko- 
rom prednjačila svim članovima. 

» Ja sam žena, ali osjećam da imadem muško 
srce«, izjavila je u svojoj 29. godini. Njezina 

je duša u trpljenju i teškoćama otvrdnula, iako je 
njezino tijelo uslijed rada i pokore vidno slabilo. 
Ana je, dapače, počela poboljevati. Zato se je mo- 
rala podvrgnuti duljem liječenju. Ona je te boli 
radosno podnosila i zaključila po posebnu nadah- 
nuću svetačkih duša, da bi strog pokornički život 
bio najbolji lijek za njezinu bolest. Liječnik joj 
je savjetovao, da ublaži svoj pokornički život. Ana 
je taj savjet odbila, jer joj je to bilo naprosto 
nemoguće. Ona je pokušavala da se udalji od Go- 
spodina, ali on je sve više osvajao njezinu dušu, 
tako je konačno sa čežnjom uzdisala za danom, 
kada će posve uroniti u Gospodinu kao kaplja vode 
u oceanu. Ali na taj čas trebalo je još čekati. U to 
vrijeme čekanja razvijala je dobrotvorni rad i bila 
je posrednica izmedju mletačkog patrijarha i onih 
duša, kojima je bila nužna duhovna i tjelesna po- 
moć. Kakav je bio taj njezin rad, razabire se naj- 
bolje iz pisma, što joj ga je upravio spomenuti pa- 
trijarh: »Ja sam Vaš veliki dužnik zbog najuspje- 
šnijeg pomaganja molitvom, svetim pričestima, pi- 
sanjem, slikanjem i raznovrsnim apostolatom u 
spašavanju duša. Tim više, što ste Vi jedina ra- 
dost Vaših roditelja, i mogli biste, da to samo ho- 
ćete, po svojim sposobnostima biti medju prvim 
kćerima Venecije «: Ali bilo je u Božjem planu, da 
od ove duše učini svoje remek djelo. 

U ŠKOLI KRIŽA 


Ana je morala mnogo trpjeti, i to najviše u 
korizmene dane, kad je Crkva slavila uspomenu 
pregorke Spasiteljeve muke. Tako piše g.1844.: 
» Trpim neiskazano mnogo, ali dala bih i tisuću 
života, da Spasitelj bude od sviju ljubljen, i ostala 
bih do sudnjega dana u čistilištu, da zapriječim 
propast samo jedne duše«. Spasitelj je uslišao 
njezine molitve i priuštio joj nove boli i križeve. 
Obitelj Marović doživjela je gospodarsku krizu. 
Trgovački su poslovi počeli nazadovati i približa- 
vati se propasti. Trebalo je prodati kuću s perivo- 
jem, gdje je Ana bila rodjena i gdje je primala 
tolika nadahnuća. Otac je obolio od paralize. Bo- 
lest i gospodarski slom dokrajčili su njegov život. 
Ana je bila njegova bolničarka. Ona je ublaživala 
njegove tjelesne boli i spremala ga na smrt. Uslijed 
potpune uzetosti nije se mogao ni ispovjediti ni pri- 
čestiti, ali Ana je od Boga izmolila, da se je ocu 
prije smrti vratila svijest, pa je tako primio sak- 
ramente umirućih. Sve su ove okolnosti bolno dje- 
lovale na njezinu majku, a zbog toga je trpjela i 
Ana, koja je u majci imala još jedinu zemaljsku 

utjehu. Zbog gospodarske propasti nije se uznemi- 
rivala, jer ju je to još više svezalo uz siromašnog, 
ali ipak prebogatog Gospodina. Konačno je umro 
i patrijarh Venecije, Monico. Tako je redom gu- 
bila svaku zemaljsku potporu i utjehu. Plan Go- 
spodinov, da će je učiniti majkom premnogih kćeri, 
ispunjavao se polagano, i ona je to morala čekati 
u boli, osami i trpljenju. 

KRISTOVA ZARUČNICA 


Don Canal je neumorno radio na svim podru- 
čjima dobrotvornosti, a osobito u bolnicama i 
skloništima. Napose ga je osvajala misao, da osnuje 
sklonište za zapuštene i zavedene djevojke, koje su 
poslije izdržane kazne zatvora opet padale u stare 
mane. No za to je trebalo novaca. U tim svojim 
planovima pomisli na Anu Marović, koja bi mu u 
tom pothvatu bila desna ruka. Ana se je o tom po- 
savjetovala sa svojim duhovnim vodjama, koji su 
je odmah oduševili za taj posao. Našlo se za tu 
ustanovu i mjesto, stari samostan i crkva Servita. 
No sve je to bilo u ruševinama i bila je najveća 
smionost da se ta ruševina podigne i oživi. Sred- 
stava nije bilo, a tome se pridruže i napadaji libe- 
ralne štampe. Ove poteškoće nisu oborile njihova 
idealizma. Vodila ih je slava Božja i ljubav prema 
dušama. Don Canal se je brinuo za potrebna nov- 
čana sredstva, a Ana se brinula da medju veneci- 
janskim djevojkama nadje podesne pripravnice 
za novu ustanovu i sastavi pravila. Ovaj je vrhu- 
naravni posao trajao 5 godina. Godine 1864. konač- 
no Ana zajedno s 8 drugih djevica oblači redovni- 
čko odijelo, i nova se Družba prozva » Družba za 
naknadu uvreda nanesenih Presvetom Srcu Isu- 
sovu «. Njezina utemeljiteljica i majka ostvaruje 
tako svoj zavjet, što ga je učinila još kao djevoj- 

čica od 11 godina. Dakle poslije: 38 godina nasto- 
janja! Uzima redovničko ime Ana Marija. Sada je 
nastupilo za nju vrijeme velikih i svetih djela. Dok 
su drugi vodili brigu oko uredjivanja nove redov- 
ničke kuće, Ana Marija se brinula za svoje buduće 
kćeri, koje će u novoj kući naći topli dom. Poha- 
djala je zatvore Venecije i gledala svojim očima 
radost ovih utamničenica, što će se preseliti u nje- 
zin zavod, u kojem će biti primljene i vodjene s 
najvećom ljubavlju. Ove je nesretnice trebalo pre- 
poroditi po molitvi i primjeru, da se uzmognu opei 
vratiti u svijet i postati dostojne članice društva. 
Za taj je posao trebalo ozbiljna duha i široka is- 
kustva, što je Ana Marija stekla promatrajući tu- 
dju bijedu i podnašajući sama križ siromaštva. 
Ovaj pogled na stanje grješnog svijeta ponovo je 
u njoj zapalio želju da postane žrtvom, kao neka- 
da, za tudje grijehe. Za taj je posao već imala neo- 
graničenu ljubav, poniznost, strpljivost i blagost. 
Sve te vrline stekla je u junačkoj borbi protiv svo- 
je osobne naravi. Prva njezina duhovna kći bila je 
mlada djevojka, koju je nesavjesna majka natje- 
rala na stazu grijeha. Nakom izdržane kazne mo- 
rala se opet vratiti u očinsku kuću, gdje se je opet 
nastavila njezina životna drama. Tu je prijetila 
ponovna opasnost za njezinu dušu, i zato je Ana 
Marija smjesti u svoj zavod. I tako su dolazile 
mnoge druge, koje je ona po nekom posebnom na- 
dahnuću umjela upoznati i smjestiti na takvo mje- 
sto, koje je na njihove duše povoljno djelovalo. 
Ali je uvijek mudro rastavljala veće grješnice od 
onih, koje još nisu poznavale jačih životnih oluja. 
Svaka je kuća morala napredovati po njezinoj maj- 
činskoj ljubavi, i zato je trebalo odstraniti sve, 
što je pružalo dojam nasilne stege. Pobožnosti su 
morale biti dobrovoljno prihvaćene i proživljava- 
ne, a ne nametane, da ne bi postale odbojne. Jedi- 
na sredstva bila su ljubav i dobrota. Ako ni sva 

ova sredstva nisu bila sposobna da paloj osobi do- 
nesu željeni uspjeh, onda je ovakvima ostala ba- 
rem .ugodna uspomena, koja bi im u posljednjem 
času bila prigoda za obraćenje. 

Ana Marija je bila utjelovljenje ovoga duha 
ljubavi. Neka 17- godišnja djevojka bila je najveći 
križ popravilišta. Ana Marija osobno je preuzela 
njezin uzgoj. Molila je Boga, da upozna sredstva, 
koja bi ovu djevojku obratila. No sve je bilo uza- 
ludno, jer je djevojka uporno odbijala sva njezina 
majčinska nastojanja. Ana Marija je to strpljivo 
snašala 1 molila. Djevojka naglo oboli i u bolesti 
posta još nesnošljivija. Marovićka je htjede iz bol- 
nice prenijeti u svoju sobu, ali djevojka to odbije. 
Ana Marija prinese sebe kao žrtvu za njezino obra- 
ćenje. I zaista, obilje milosti izli se na ovu jadnu 
dušu. Po snazi ove vrhunaravne ljubavi djevojka se 
obratila, primila sakramente umirućih i u suzama 
oplakala svoje grijehe. Ana Marija je uz pomoć 
Božje milosti stvarala i nadalje čudesa u obraća- 
nju duša. 


20 


BOGATI PLODOVI 


Ustanova je pod vodstvom Ane Marije vidno 
napredovala. U Veneciji je pobudila najveće zani- 
manje i priznanje, pa su mnoge djevojke tražile 
da budu primljene u njezinu družbu. I upravo ti 
veliki uspjesi i vanjska slava prestrašili su njezinu 
skromnu dušu, i ona je tražila, kako bi ostala skri- 
vena. Odrekla se slave, a pridržala je za se samo 
rad i žrtvu. U Milanu je u to vrijeme postojala slič- 
na ustanova pod naslovom. » Nazaretska kuća «. 
Ana Marija željela je potanje upoznati ovu ustano- 
vu i podje u tu svrhu u Milan. Njezini su dojmovi 
bili najbolji, i ona odluči da svoju Družbu sjedini 
s onom u Milanu odrekavši se tako naslova pogla- 
varice i utemeljiteljice. Poglavarica Družbe u Mila- 
nu Karolina Orsenigo prihvatila je njezin prijedlog 
s najvećim oduševljenjem pa je otputovala u Ve- 
neciju da uredi s Marovićkom sve pojedinosti, pa 
da se ove ustanove ujedine. Ana Marija dočeka 
je na obali i klečeći je zamoli da bude primlje- 
na u njezinu Družbu. Bio je to čin najdublje 
poniznosti. i samozataje, jer je u tom času presta- 
la biti poglavaricom i utemeljiteljicom i u 53. 
godini života postala je ponovo novakinja. U 
novoj je družbi bilo propisano svaki dan adori- 
rati sat vremena pred Presvetim, no Ana Marija 
znala je. češće čitavu noć provesti pred svetohra- 
ništem,.pa i poslije toga poći na dnevni posao 
svježa i ojačana. Ona je sve susretala s jednakom 
ljubavlju, no ipak s jedinom iznimkom, da su one 
najgore bile predmetom njezine najveće pažnje. 
Kad je godine 1869. hodočastila u Rim i pohodila 

sv. Oca Pija IX., u divnim je rimskim bazilikama 
provela čitavo vrijeme pred svetohraništima, pa 
joj nije ostalo vremena da pogleda umjetnosti gra- 
da, iako je i sama bila umjetnica. Njezina je duho- 
vna zgrada bila izgradjena na ovom temelju: NI- 
KADA O SEBI NE GOVORITI, A SVE DRUGE VI- 
ŠE CIJENITI OD SEBE. 

Njezin duhovni vodja Don Canal umro je 1884. 
u 92. godini života. U to vrijeme bila je i sama bo- 
lesna i nije mogla biti kod njega, kad je umro i 
bio sahranjen. Svu svoju bol ona je zatomila onim 
vrhunaravnim lijekom: Neka se vrši sveta volja 
Božja! I njezina se je bolest pogoršavala, zato je Ana 
Marija počela uredjivati sve stvari za posljednji 
rastanak. Tom je prilikom rekla sestri, koja je iz 
njezinih ruku preuzimala upravu: »Ja sam svjedo- 
čila bijedi, a ti ćeš svjedočiti velikim djelima Bo- 
žje Providnosti«. Bolest, rak, sve više podgrizaše 
svoju žrtvu, a ona je skrivala svoje boli i vršila do 
posljednjeg časa sve svoje dužnosti. Kad već nije 
mogla hodati, onda su je prenosili, kuda je bilo 
potrebno, kako je zahtijevala potreba Družbe. No- 
siljka bijaše njezino prijestolje, s kojeg je propo- 
vijedala ljubav i dobrotu. Okružena od svojih se- 
stara i djevojaka iz skloništa sveto je preminula 3. 
listopada 1887. u 72. godini života. Ljepota i do- 
brota, kojoj je žrtvovala sav svoj život, otvorila se 
je sada za nju u potpunoj svojoj mjeri u Gospodinu. 

Ona je bila svetica. To su potvrdile njezine se- 
stre, djevojke skloništa, te novi patrijarh Venecije 
Augustini u svojem nadgrobnom govoru. To su po- 
tvrdile i izvanredne milosti, koje su se dogodile na 
njezin zagovor. Ona je bila izvanredna žena, jaka 
i mistična duša, koja je ljubila Krista i liječila 
najveću ljudsku bijedu. Siromasi, bolesnici i grje- 
šnici našli su po njoj svoje spasenje. Ali ljubav je 
jača od smrti. Njezino samaritansko djelo živi i 
nadalje i donosi još uvijek stostruke plodove. 

SVETO OČEKIVANJE 


Njezin golemi zavod s prostranim vrtovima, 
velikim dvoranama, svijetlim radionicama i mno- 
gobrojnim spasenim djevojkama stoji i danas kao 
tiha oaza u bučnom vrtlogu života kraljice mora, 
divne Venecije. U njemu mole sestre i djevojke, 
koje je ljubav odvratila od grijeha i od opačine. U 
velikoj gotskoj crkvi stoji na podu nadgrobna ploča 
s natpisom: ANNA MARIA MAROVICH, što pokri- 
va njezine smrtne ostatke. Kardinal i patrijarh 
Venecije La Fontaine počeo je postupak za njezino 
proglašenje blaženom. Biskupski dio postupka je 
uspješno dovršen, a sada je sva stvar na Kongre- 
gaciji obreda u Rimu. Mnogi će hodočasnici imati 
prilike da u Veneciji pohode njezinu ustanovu i 
njezin grob. 

Svi se mi molimo, da ona što prije bude pro- 
glašena blaženom i potom svetom, pa će se tako 
ostvariti naša žarka želja i nada, da ovaj cvijet iz 
hrvatskoga perivoja dobije dostojnu proslavu u . 
cijeloj Crkvi i našem vjernom narodu. 

MOLITVA, 
da Božja Službenica 


ANA MARIJA MAROVIĆ 


bude proglašena blaženom: 


Preslatko Srce Isusovo, koje si obećalo prosla- 
viti one, što Te na zemlji prodičiše: Tebe je Tvoja 
ponizna Službenica Ana Marija Marović veoma ča- 
stila, i zato se dostoj pokazati, kako Ti je ona mi- 
la, te joj udijeli čast oltara, a po njezinu zagovoru 
meni udijeli ovu milost (ovdje navedi, što ti je na 
srcu). : 

Zatim se izmoli triput: Slava Ocu... 

A Ti, Žalosna Djevice, koja si u srce Ane Ma- 
rije doboko utisnula ljubav i samilost prema 
Tvojim bolima, izmoli svojim zagovorom, ako je 
to Božja volja, da njezina mila duša doskora po- 
put zvijezde zasja na nebu Crkve, na radost i na 
primjer svima nama. 

Potom se izmole tri: Zdravo Marije. 


Sve milosti, primljene po zagovoru Božje Službenice 
Ane Marije Marović, neka se primjerno opišu i jave na 
ovaj naslov: Segreteria dell'Istituto della Riparazione. 
Via Padre Carlo Salerio, 53, Milano - Italia. 


To se može poslati i na: Istituto Canal Marovich, Ai 
Servi — S. Fosca, Venezia, Italia. Tu je naime njezin prvi 
zavod i tu počiva njezino tijelo. 


Tip. Ceccacci & De Magistris - Grottaferrata 


ho 4 
ZZ? 
LA | 


